|  |
| --- |
| PATVIRTINTA |
| Klaipėdos miesto savivaldybės mero |
| 2024 m. vasario 1 d. potvarkiu Nr. M-140 |

**apgyvendinimo nakvynės namuose teikimo TVARKOS APRAŠAS**

**I SKYRIUS**

**BENDROSIOS NUOSTATOS**

1. Apgyvendinimo nakvynės namuose teikimo tvarkos aprašas (toliau – Tvarkos aprašas) reglamentuoja apgyvendinimo nakvynės namuose skyrimo, teikimo, sustabdymo ir nutraukimo tvarką.

2. Apgyvendinimą nakvynės namuose teikia BĮ Klaipėdos miesto nakvynės namai (toliau – Nakvynės namai).

3. Apgyvendinimas nakvynės namuose teikiamas asmenims, kurių deklaruota ar faktinė gyvenamoji vieta yra Klaipėdos miesto savivaldybėje (toliau – Savivaldybė). Kitų savivaldybių gyventojams apgyvendinimas nakvynės namuose teikiamas tik tada, kai yra laisvų vietų ir teisės aktų nustatyta tvarka su ta savivaldybe, kurios teritorijoje asmuo yra deklaravęs gyvenamąją vietą, yra sudaryta paslaugų teikimo sutartis.

4. Apgyvendinimas nakvynės namuose – tai laikinas nakvynės, socialinių įgūdžių ugdymo ir palaikymo ir (ar) atkūrimo bei kitų būtinųjų paslaugų suteikimas asmenims, neturintiems gyvenamosios vietos ar dėl kitos priežasties negalintiems ja naudotis, siekiant atkurti savarankiškumą, prarastus socialinius ryšius ir padėti integruotis į visuomenę.

**II SKYRIUS**

**APGYVENDINIMO NAKVYNĖS NAMUOSE SKYRIMAS**

5. Apgyvendinimas nakvynės namuose skiriamas socialinę riziką patiriantiems suaugusiems asmenims, senyvo amžiaus asmenims, smurto artimoje aplinkoje pavojų keliantiems asmenims (toliau – asmenys), kuriems nustatytas apgyvendinimo nakvynės namuose poreikis.

6. Apgyvendinimas nakvynės namuose neteikiamas asmenims, apsvaigusiems nuo alkoholio ar kitų psichotropinių medžiagų, sergantiems aktyviąja tuberkulioze, ūmiais infekciniais, somatiniais bei kitais susirgimais, galinčiais kelti grėsmę kitų Nakvynės namų gyventojų sveikatai.

7. Asmuo (vienas iš suaugusių šeimos narių, asmens globėjas, rūpintojas, bendruomenės nariai ar kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių) negali to padaryti pats), pageidaujantis, kad jam būtų skirtas apgyvendinimas nakvynės namuose, kreipiasi į Nakvynės namus ir pateikia:

7.1.užpildytąprašymo-paraiškos gauti socialines paslaugas SP-8 formą, patvirtintą Lietuvos Respublikos socialinės apsaugos ir darbo ministro įsakymu (toliau – Prašymas), kurią Nakvynės namai užregistruoja;

7.2. užpildytasduomenų apie šeimos sudėtį, šeimos narių veiklos pobūdį ir jų socialinę padėtį formas (SP-1, SP-2 formos, patvirtintos Lietuvos Respublikos socialinės apsaugos ir darbo ministro);

7.3. asmens tapatybę patvirtinantį dokumentą arba teisės aktų nustatyta tvarka patvirtintą jo kopiją. Įsitikinus asmens tapatybe, dokumentas grąžinamas jį pateikusiam asmeniui, asmens tapatybę patvirtinančio dokumento kopija nedaroma;

7.4. pažymą (forma patvirtinta Nakvynės namų direktoriaus įsakymu) apie sveikatos būklę iš gydytojo ftiziatro (jei asmuo, gyvenantis Nakvynės namuose, prašo pratęsti sutartį, ši pažyma nuo jos išdavimo datos galioja vienus metus);

7.5. dokumentus apie asmens pajamas (jei Valstybinio socialinio draudimo fondo valdybos duomenų bazėje nerodomos konkrečios sumos);

7.6. esant reikalui gali būti prašoma teikti pažymą apie asmens paleidimą iš laisvės atėmimo bausmės atlikimo vietos, socialinės bei psichologinės reabilitacijos įstaigos, psichiatrijos ligoninės ar kito tipo stacionarios sveikatos priežiūros įstaigos ir kitus dokumentus, reikalingus socialinių paslaugų poreikiui nustatyti.

8. Nakvynės namai asmens, kuris prašo apgyvendinimo nakvynės namuose, duomenis apie deklaruotą gyvenamąją vietą, gaunamas išmokas, dalyvumo lygį, individualųjį pagalbos poreikį gauna iš valstybės registrų, žinybinių registrų, valstybės informacinių sistemų.

9. Asmens, pageidaujančio gauti apgyvendinimą nakvynės namuose, socialinių paslaugų poreikį nustato Nakvynės namų direktoriaus įsakymu paskirti socialiniai darbuotojai (toliau – socialiniai darbuotojai). Socialiniai darbuotojai ne vėliau kaip per 10 kalendorinių dienų nuo Prašymo gavimo dienos nustato asmens socialinių paslaugų poreikį, užpildydami Asmens (šeimos) socialinių paslaugų poreikio vertinimo formą (patvirtinta Lietuvos Respublikos socialinės apsaugos ir darbo ministro), parašo išvadą dėl asmeniui siūlomų socialinių paslaugų ir formą užregistruoja. Socialinių paslaugų poreikis nustatomas ir socialiniai darbuotojai, nustatantys asmens socialinių paslaugų poreikį, paskiriami vadovaujantis Asmens (šeimos) socialinių paslaugų poreikio nustatymo ir skyrimo tvarkos aprašu, patvirtintu Lietuvos Respublikos socialinės apsaugos ir darbo ministro įsakymu.

10. Asmuo, rengiamas paleisti iš laisvės atėmimo bausmės atlikimo vietos, socialinės bei psichologinės reabilitacijos įstaigos, psichiatrijos ligoninės ar kito tipo stacionarios sveikatos priežiūros įstaigos, dėl apgyvendinimo nakvynės namuose gavimo kreipiasi į minėtų įstaigų socialinius darbuotojus, kurie asmens Prašymą ir asmens tapatybę patvirtinančio dokumento kopiją, kitus 7 punkte numatytus dokumentus (išimtis taikoma sveikatos pažymai, kuri gali būti kitos formos nei numatyta Tvarkos aprašo 7.4 punkte) bei asmens socialinių paslaugų poreikio vertinimą likus ne mažiau kaip 30 kalendorinių dienų iki asmens paleidimo iš šių įstaigų pateikia Nakvynės namams, jeigu šis asmuo prieš patekdamas į minėtas įstaigas gyveno Klaipėdos mieste.

11. Nakvynės namai asmens bylą su dokumentais, nurodytais Tvarkos aprašo 7, 8, 9 punktuose ir užpildytą asmens finansinių galimybių vertinimo formą, patvirtintą Klaipėdos miesto savivaldybės administracijos direktoriaus (toliau – Savivaldybės administracijos direktorius) įsakymu, per 3 darbo dienas nuo šių dokumentų sutvarkymo dienos elektroninėmis ryšio priemonėmis perduoda Savivaldybės administracijos Socialinės paramos skyriui (toliau – SPS).

12. SPSspecialistas patikrina asmens byloje esančius dokumentus, užpildo sprendimo dėl socialinių paslaugų asmeniui (šeimai) skyrimo / neskyrimo / teikimo sustabdymo / nutraukimo SP-9 formą, patvirtintą Lietuvos Respublikos socialinės apsaugos ir darbo ministro (toliau – Sprendimas) ir perduoda Sprendimą dėl apgyvendinimo nakvynės namuose skyrimo:

12.1. Savivaldybės merui (toliau – Meras) arba jo įgaliotam Savivaldybės administracijos valstybės tarnautojui, jeigu asmuo prašo apgyvendinimo nakvynės namuose pirmą kartą;

12.2. Savivaldybės administracijos direktoriaus įsakymu sudarytai komisijai (komisiją sudaro Savivaldybės administracijos darbuotojai ir Nakvynės namų atstovai) (toliau – Komisija), jeigu asmuo prašo apgyvendinimo nakvynės namuose pakartotinai.

13. Išskirtiniais atvejais, kai asmeniui kyla grėsmė dėl jo išgyvenimo (gyvybės) ir asmuo neturi gyvenamosios vietos, sprendimas dėl socialinių paslaugų skyrimo gali būti priimamas nenustačius socialinių paslaugų poreikio. Šiais atvejais apgyvendinimas nakvynės namuose skiriamas vadovaujantis Nakvynės namų socialinio darbuotojo surašytu aktu, direktoriui akte įrašant rezoliuciją. Socialinių paslaugų poreikis nustatomas suteikus (arba jau teikiant) socialines paslaugas ir per 10 kalendorinių dienų nuo asmens prašymo pateikimo dienos surenkami 7, 8, 9 ir11 punktuose numatyti dokumentai (dėl objektyvių priežasčių gali būti surinkti ne visi 7 punkte numatytidokumentai). Įvertinus poreikį paslaugoms paslauga tęsiama arba nutraukiama 12 ir 32 punktuose numatyta tvarka.

14. Sprendimas dėl apgyvendinimo nakvynės namuose asmeniui skyrimo priimamas per 10 kalendorinių dienų nuo socialinio darbuotojo asmens (šeimos) socialinių paslaugų poreikio vertinimo išvadų pateikimo dienos 12.1 ir 12.2 punktuosenumatyta tvarka.

15. Apgyvendinimas nakvynės namuose skiriamas iki 12 mėn. ir ilgiau, atsižvelgiant į asmens psichosocialinę situaciją.

16. Asmuo pakartotinai dėl apgyvendinimo nakvynės namuose gali kreiptis:

16.1. po 6 mėn., jei asmeniui apgyvendinimo nakvynės namuose teikimas buvo nutrauktas už vidaus tvarkos taisyklių pažeidimus: sutarties sąlygų nesilaikymą, alkoholio ir kitų psichotropinių medžiagų įsinešimą į Nakvynės namus, jų vartojimą Nakvynės namuose, psichologinio, fizinio, finansinio, seksualinio smurto naudojimą, triukšmavimą, necenzūrinių žodžių vartojimą darbuotojų ar gyventojų atžvilgiu, rūkymą neleistinose vietose, elektros prietaisų kambariuose naudojimą bei ginklų į Nakvynės namų teritoriją įsinešimą ir apie šiuos įvykius buvo surašyti Nakvynės namų darbuotojų aktai, saugos tarnybos ar policijos pažymos apie jų iškvietimą;

16.2. po 3 mėn., kai asmeniui apgyvendinimo nakvynės namuose teikimas buvo nutrauktas dėl to, kad jis išvyko iš Nakvynės namų ilgiau nei 5 dienas ir apie tai nepranešė Nakvynės namų administracijai.

17. Asmeniui prašant tęsti apgyvendinimą nakvynės namuose Nakvynės namai Komisijai pateikia iš naujo įvertintą asmens socialinių paslaugų poreikį, individualaus darbo su asmeniu planą bei kitus skiriant paslaugą reikalingus dokumentus.

18. Sprendimą SPS specialistas užregistruoja ir per 3 darbo dienas nuo jo priėmimo dienos elektroninio dokumento nuorašą elektroninio ryšio priemonėmis perduoda Nakvynės namams, Sprendimo kopiją Nakvynės namai perduoda asmeniui.

19. Asmenų bylas Komisijai pristato Nakvynės namų socialinis darbuotojas. Komisijos posėdžiai protokoluojami, protokolai saugomi SPS.

20. Nakvynės namai duomenis apie apgyvendinimo nakvynės namuose skyrimą, teikimą, nutraukimą, sustabdymą ir neskyrimą suveda į Socialinės paramos šeimai informacinę sistemą SPIS.

**III SKYRIUS**

**APGYVENDINIMO NAKVYNĖS NAMUOSE TEIKIMO ORGANIZAVIMAS**

21. Nakvynės namai teikia paslaugą esant Sprendimui skirti apgyvendinimą nakvynės namuose, tačiau, jeigu tuo metu nėra galimybės teikti paslaugos, asmenį pagal prašymo gavimo datą įrašo į eilę paslaugoms gauti. Už teisingą eilės sudarymą atsako Nakvynės namai.

22. Nakvynės namuose atsiradus laisvai vietai, darbuotojai pagal eilės sąrašą asmens nurodytu informavimo būdu informuoja asmenį apie jam skiriamą apgyvendinimą nakvynės namuose. Jeigu asmuo, atsiradus laisvai vietai:

22.1. per tris darbo dienas neatvyksta į Nakvynės namus, juose apgyvendinamas kitas asmuo, esantis eilėje;

22.2. per 6 mėn. nuo Sprendimo dėl paslaugos skyrimo priėmimo dienos neapsigyvena Nakvynės namuose, jis išbraukiamas iš sąrašo asmenų, laukiančių paslaugos teikimo, Nakvynės namų direktoriaus įsakymu, kurio kopija asmeniui įteikiama asmens nurodytu informavimo būdu.

23. Su paslaugos gavėju pasirašoma nustatytos formos sutartis (sutarties forma tvirtinama Nakvynės namų direktoriaus įsakymu), Mokėjimo už socialines paslaugas tvarkos aprašo, patvirtinto Savivaldybės tarybos sprendimu nustatyta tvarka. Sutartį pasirašo apgyvendinimo nakvynės namuose paslaugos gavėjas ir Nakvynės namų direktorius ar jo įgaliotas asmuo. Atsiradus pasikeitimams dėl paslaugos teikimo Nakvynės namai paruošia sutarties papildymą.

24. Apgyvendinimą nakvynės namuose sudaro:informavimas, konsultavimas, tarpininkavimas ir atstovavimas, apgyvendinimas, emocinė-psichologinė pagalba, kasdienio gyvenimo įgūdžių ugdymas ir (ar) palaikymas ir atkūrimas, darbo įgūdžių ugdymas, minimalių buitinių ir asmeninės higienos paslaugų organizavimas, pagalba organizuojant sveikatos priežiūros paslaugas, apsaugos organizavimas, esant galimybei aprūpinimas būtiniausiais drabužiais ir avalyne, kitos paslaugos, reikalingos asmeniui individualiai.

25. Nakvynės namai apgyvendinimo nakvynės namuose teikimui sudaro individualų darbo su asmeniu planą (plano forma tvirtinama Nakvynės namų direktoriaus įsakymu), kuriame pateikia informaciją apie asmenį, jo aplinką, šeimą, informaciją iš sveikatos priežiūros specialistų apie asmens sveikatos būklę, numato, kokiomis priemonėmis bus siekiama socialinės priežiūros uždavinių įgyvendinimo, detalizuoja paslaugas (socialines, sveikatos priežiūros, psichologines ir kitas), kurios asmeniui bus teikiamos ar organizuojamos, rašo žymas apie periodiškai vykdomą plano peržiūrą (kokie buvo pokyčiai, kas patikslinta).

26. Asmeniui, kuriam teikiamas apgyvendinimas nakvynės namuose ir turinčiam darbą, sudaromas individualus socialinių paslaugų teikimo grafikas.

27. Nakvynės namai paslaugos gavėjui sudaro ir veda bylą, kurioje kaupia ir saugo visus su paslaugos skyrimu, teikimu, sustabdymu ir nutraukimu susijusius dokumentus bei kitą informaciją.

**IV SKYRIUS**

**APGYVENDINIMO NAKVYNĖS NAMUOSE TEIKIMO SUSTABDYMAS IR NUTRAUKIMAS**

28. Socialiniai darbuotojai asmens socialinių paslaugų poreikį apgyvendinimo nakvynės namuose teikimo asmeniui laikotarpiu periodiškai peržiūri vadovaudamiesi Nakvynės namų nustatyta tvarka. Esant poreikiui ar pasikeitus asmens savarankiškumui, per 20 kalendorinių dienų nuo poreikio ar pasikeitusio asmens savarankiškumo fakto paaiškėjimo dienos, įvertina asmens socialinių paslaugų poreikį, užpildydami Asmens (šeimos) socialinių paslaugų poreikio vertinimo formą. Nustačius, kad asmeniui teikiamos socialines paslaugos neatitinka asmens socialinių paslaugų poreikio, Nakvynės namai kreipiasi į SPS dėl kitų socialinių paslaugų skyrimo, pateikdami užpildytas socialinių paslaugų vertinimo formas.

29. Dėl apgyvendinimo nakvynės namuose sustabdymo paslaugas gaunantis asmuo, kreipiasi į Nakvynės namus, pateikdamas laisvos formos rašytinį prašymą, kuriame nurodomos prašymo sustabdyti paslaugos teikimą priežastys ir sustabdymo laikotarpis. Nakvynės namai priima sprendimą dėl apgyvendinimo nakvynės namuose sustabdymo, sprendime nurodydami apgyvendinimo nakvynės namuose teikimo asmeniui sustabdymo laikotarpį. Asmuo dėl apgyvendinimo nakvynės namuose atnaujinimo jam patogiu būdu (raštu, telefonu, elektroninėmis ryšio priemonėmis) kreipiasi į Nakvynės namus.

30. Apgyvendinimo nakvynės namuose asmeniui teikimo sustabdymas negali trukti ilgiau nei 120 kalendorinių dienų per kalendorinius metus, išskyrus atvejus, kai apgyvendinimo nakvynės namuose teikimas stabdomas dėl asmens išvykimo gydytis į sveikatos priežiūros įstaigą ar teismo sprendimo skirti asmeniui priverstinį gydymą, o pasibaigus sprendime dėl sustabdymo nurodytam laikotarpiui, apgyvendinimas nakvynės namuose, kurio teikimas buvo sustabdytas, pradedamos teikti ne vėliau nei kitą darbo dieną nuo nurodyto laikotarpio pabaigos ir teikiamas tomis pačiomis sąlygomis be atskiro sprendimo priėmimo.

31. Apgyvendinimo nakvynės namuose sustabdymo metu laikinai paslauga gali būti teikiama kitam eilės sąraše esančiam asmeniui. Tai sprendžia Nakvynės namų direktorius, įvertinęs gautą informaciją apie paslaugos sustabdymo aplinkybes.

32. Sutartis pasibaigia ir apgyvendinimo nakvynės namuose teikimas nutraukiamas Nakvynės namų direktoriaus įsakymu:

32.1. asmeniui ar jo teisėtam atstovui pateikus raštišką prašymą;

32.2. paslaugos gavėjui mirus;

32.3. paslaugos gavėjui išvykus gyventi į kitą savivaldybę, globos namus, laisvės atėmimo bausmės atlikimo vietą, socialinės bei psichologinės reabilitacijos įstaigas;

32.4. asmeniui daugiau kaip 5 dienas išvykus ir išvykimo su Nakvynės namų administracija nesuderinus (paslauga nutraukiama nuo pirmos išvykimo iš Nakvynės namų dienos);

32.5. pasibaigus maksimaliam 120 kalendorinių dienų paslaugos sustabdymo laikotarpiui, asmeniui toliau nesinaudojant paslauga.

33. Nakvynės namų direktoriaus įsakyme turi būti nurodytos aiškios paslaugos teikimo nutraukimo priežastys. Jeigu paslauga nutraukiama dėl Tvarkos aprašo 32.1 papunktyje nurodytų priežasčių, Nakvynės namai atlieka socialinių paslaugų poreikio vertinimą, kuriame pateikiama socialinio darbuotojo išvada, patvirtinanti, kad socialinių paslaugų teikimo nutraukimas atitinka asmens socialinių paslaugų poreikius ir interesus, bei nurodomos rekomendacijos dėl socialinių paslaugų tęstinumo pagal nustatytą asmens socialinių paslaugų poreikį, jeigu asmeniui jų reikia.

34. Kitais atvejais, nenumatytais 32 punkte, Sprendimą dėl paslaugos teikimo nutraukimo, priima Meras arba jo įgaliotas Savivaldybės administracijos valstybės tarnautojas (kai paslauga buvo skirta Mero arba jo įgalioto Savivaldybės administracijos valstybės tarnautojo sprendimu) arba Komisija (kai paslauga buvo skirta Komisijos sprendimu), gavęs (gavusi) Nakvynės namų informaciją apie aplinkybes, sąlygojančias paslaugos teikimo nutraukimą. Ši informacija pateikiama raštu per 3 darbo dienas nuo sužinojimo apie tokių aplinkybių atsiradimą dienos.

**V SKYRIUS**

**BAIGIAMOSIOS NUOSTATOS**

35. Nakvynės namai atsako už kokybišką apgyvendinimo nakvynės namuose teikimą.

36. Nakvynės namai už praėjusių biudžetinių metų paslaugų teikimą kiekvienais metais atsiskaito iki sausio 15 d. SPS, pateikdami veiklos ataskaitą.

37. Socialinių darbuotojų asmens socialinių paslaugų poreikio nustatymo išvadas dėl socialinių paslaugų teikimo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali skųsti Savivaldybės merui. Tokiais atvejais Savivaldybės mero sprendimu per 3 darbo dienas nuo skundo gavimo dienos turi būti sudaryta komisija. Komisijos nariais kviečiami būti Nakvynės namų socialiniai darbuotojai, ne mažiau 3 asmenų. Komisija pakartotinai per 20 darbo dienų turi nustatyti asmens socialinių paslaugų poreikį.

38. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu bei kitais teisės aktais, reglamentuojančiais asmens duomenų apsaugą. Asmens duomenys tvarkomi siekiant tinkamai administruoti apgyvendinimo nakvynės namuose teikimą. Asmens duomenų tvarkymo teisinis pagrindas – Bendrojo duomenų apsaugos reglamento 6 straipsnio 1 dalies c ir e punktai, vykdant duomenų valdytojui taikomą teisinę prievolę bei pavestas viešosios valdžios funkcijas. Duomenų subjektų teisės įgyvendinamos duomenų valdytojo, į kurį kreipiamasi dėl duomenų subjektų teisių įgyvendinimo, nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_